作者:紫姑
標題:白苧
內容:繡簾垂，畫堂悄，寒風淅瀝。遙天萬里，黯淡同雲冪冪。漸紛紛、六花零亂散空碧。姑射宴瑤池，把碎玉、零珠拋擲。林巒望中，高下瓊瑤一白。嚴子陵釣臺迷蹤跡。追惜。燕然畫角，寶鑰珊瑚，是時丞相，虛作銀城換得。當此際、偏宜訪袁安宅。醺醺醉了，任他金釵舞困，玉壺頻側。又是東君，暗遣花神，先報南國。昨夜江梅，漏洩春訊息。